KIRJALLINEN KYSYMYS E-3814/02 esittäjä(t): Graham Watson (ELDR) komissiolle. Palkintojen postittamiseen liittyvä vilppi.



Virallinen lehti nro 155 E , 03/07/2003 s. 0193 - 0194



KIRJALLINEN KYSYMYS E-3814/02 esittäjä(t): Graham Watson (ELDR) komissiolle (9. tammikuuta 2003) Aihe: Palkintojen postittamiseen liittyvä vilppi Onko komissio tietoinen, että postin tuomat vilpilliset tarjouskirjeet, joissa vastaanottajalle luvataan lähettää palkinto toimituskuluja vastaan, ovat yleistyneet? Kirjeiden postitussäännöksissä näyttää kuitenkin olevan puutteita, sillä palautusosoitteeksi on merkitty toinen Euroopan maa. Aikooko komissio tällaisten puutteiden perusteella harkita oikeudellisia toimenpiteitä, joilla postilakeja yhdenmukaistettaisiin ja yritettäisiin kieltää vilpillisen postin lähettäminen EU:ssa ja sen ulkopuolisissa maissa? David Byrnen komission puolesta antama vastaus (17. helmikuuta 2003) Komissio vastaanottaa yhä enemmän valituksia, jotka koskevat vilpillisiä palkintopelejä, myös sähköpostitse lähetettyjä palkintotarjouksia. Palkintopeleistä ei ole tällä hetkellä olemassa yhteisön lainsäädäntöä. Komissio on kuitenkin antanut ehdotuksen parlamentin ja neuvoston asetukseksi myynninedistämisestä sisämarkkinoilla(1). Ehdotuksella on tarkoitus säännellä palkintopelien alaryhmää. Myynninedistämiseen tähtäävistä palkintopeleistä (esimerkiksi tavaran tai palvelun myynninedistäminen) säädetään myynninedistämistä koskevassa asetusehdotuksessa. Parlamentti on tukenut voimakkaasti tätä ehdotusta ja siitä keskustellaan parhaillaan neuvostossa. Ehdotuksessa vahvistetaan useita tiedottamista koskevia vaatimuksia, jotka myynninedistäjän on täytettävä. Ne koskevat etenkin muita kuin myynninedistämisen kohteena olevan tavaran tai palvelun ostamisesta aiheutuneita kustannuksia, todennäköisiä voittomahdollisuuksia, palkinnon kaupallista arvoa sekä viimeistä ilmoittautumisajankohtaa. Nämä tiedot on ilmoitettava selkeästi ja yksiselitteisesti. Muita palkintopelejä, myös vedonlyöntiä (mukaan lukien vedonlyönti toimitusmaksua vastaan), pidetään uhkapeleinä, joita säännellään komission saamien tietojen mukaan tiukasti kaikissa jäsenvaltioissa. Parlamentin jäsenen kysymyksen aihe koskee erityisesti vilpillisiä palkintopelejä, joihin ei liity myynninedistämistä ja joihin sisältyy voitettuja palkintoja koskevia vilpillisiä väitteitä. Komission saamien tietojen mukaan vilpilliset palkintopelit ovat kiellettyjä kaikissa jäsenvaltioissa. Jos, kuten parlamentin jäsen antaa ymmärtää, tällaiset tarjoukset ovat peräisin yhdestä jäsenvaltiosta, ongelmia voidaan vähentää parantamalla rajat ylittävää yhteistyötä. Komission vihreä kirja kuluttajansuojasta Euroopan unionissa(2) on saanut laajan tuen, minkä vuoksi komissio on sisällyttänyt vuoden 2003 työohjelmaansa ehdotuksen kuluttajansuojasta vastaavien viranomaisten välisen hallintoyhteistyön oikeudellisesta välineestä. Ehdotus on tarkoitus hyväksyä lähiaikoina. Koska parlamentin jäsenen esille nostama ongelma ei ilmeisestikään johdu postipalveluja koskevien kansallisten lakien yhdenmukaistamisen puutteesta, komissio ei tämän vuoksi aio muuttaa yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15. joulukuuta 1997 annettua parlamentin ja neuvoston direktiiviä 97/67/EY(3), sellaisena kuin se on muutettuna 10. kesäkuuta 2002 annetulla parlamentin ja neuvoston direktiivillä 2002/39/EY(4), jolla jatkettiin postipalvelujen kilpailulle avaamista. (1) EYVL C 75 E, 26.3.2002. (2) KOM(2001) 531 lopullinen. (3) EYVL L 15, 21.1.1998. (4) EYVL L 176, 5.7.2002.